open-index/open-wikipedia-markdown huggingface dataset:
Waö-waö Melayu

Ba danö Melayu, wa'oya göi zalua meföna si no toröi duriania ba gotalua nono mbanua. Hulö zimane ba danö niha ba ngawalö duria salua meföna simanö ba mbanua bö'ö misa. Ba danö Batam ba nasi ba gotaluara Singapura, so ba da'ö gara sifakhai, ba zahatö ba hulo Belakang Padang faoma hulo Sambu. Si no larongo niha ba nifa'emara ba zanofu turia andrö, wa naha da'ö so meföna zalua nidunö-dunö, no ilömö ma i'fazaumba sitou ba nasi samösa ndraono side-ide razo samu'i, irege idanö ba wetaro nahia da'ö ta'ila na tatörö hulo sambu numalö ba Belakang Padang, ba idanö nia manawu-nawuyu. Sitehöngö ba niha Melayu ba da'ö wa meluo no meföna me lö nasa ato sibai niha, ba Singapura tekaoni *Tumasik* ma *Temasuk* sambua höli wa'a razo ba danö Melayu. No ara me alua da'a, ba ndröfi si öfa ngaotu (*abad 4*). Silö mudöna-döna meluo da'ö, anönö danö wa'oya gi'a toda möi yaŵa ba danö Tumasik, ba abu dödö razo Paduka Seri Maharaja me ato niha mbanua zigöna tuo ma tandru gi'a toda da'ö.

## Razo Samu'i
Me no oya niha simate, lö tebato wa'alösökhi dödö razo Paduka Seri Maharaja. I wa'ö ba niha mbanua ena'ö la agö mbewe nasi ba la farege irege, ba wanaha i'a toda sohombo andrö, ba hiza tenga idugu baga, idugu ato zimate nono mbanua. Bagotalua wa'amate niha soya, so göi zöndra.

## Söndra Ndraono
So ndraono sibohou ebua, so halöŵö ba nasi ero ma'ökhö, möi ia khö razo ba wanguma'ö ena'ö labatogö wo taha i'a andrö ba ngai nasi, me tenga idugu baga, idugu ato zimate. Ono side-ide andrö, i'andrö faramisi khö razo, ena'ö lagati wotaha ya'ia tenga niha sa'ae, lafake döla gae. Ba hiza meluo da'ö me lö hadöi söndra tanöbö'ö khö namada razo, hewa'ae abua khönia ba i'a'u'ö wolo'ö. Ba hiza no möi lala wanga'alösi niha simate. Ba zilö arara, fefu gi'a no tetaru ba döla ga'e ba irege taya manö. 

## Ata'u Razo
Me no alö gi'a toda zo tandru niha ba Singapura ma ba Tumasik, mangera-ngera razo, imane, na ebua dania nono same'e söndra no andrö meha'uga bongi, ba te ifatörö ndra'o, me atua-tua sibai ia, irege wa'i tumbu badödönia zilö sökhi, ba ifara'u'ö nono da'ö ba larate gahe ba tanga, ba la'ohe ia ba nasi ba gotaluara Batam Singapura sahatö ba hulo Belakang Padang faoma hulo Sambu, ba la lömö ba wetaro auri nasa lö simate. Ba no sa'ae ni'ata'ufi niha nasi si fafuta gamaudu da'ö ofeta ma'ökhö me no sambua naha si so ameta'uö börö me no irai so wangala. 

## Lö omasi ira gi'a toda
Börö zalua ba danö Melayu andrö meföna ba ofeta iada'a, böi tokea ndra'ugö, na ya'ira niha Melayu si'onarai ba Singapura, ambö omasi ira ba gi'a da'ö. Oya zino manura sura da'a, tehöngö irugi soi ba zisagörö uli danö. No ato zi no möi mamareso fetaro naha zitefuta idanö, laŵa'ö ba Batam ba danö Melayu lamane : "Langgar Toda". Lö silö mangila turia da'a, ba hiza möi sambua umbu sisökhi ba zombaso me tedou wangi'ila nia. 

## Umbu
Wisuda

Wisuda ba li niha, lö hadia nasa si so geluaha si ya'ia sibai. Niha ba danö niha, latötöi wa'atama faoma fehede wisuda. Asese lamane, no tama, moroi ba wehede Indonesia ya'ia da'ö *tamat*. Hiza börö wa'atedou ginötö ba börö göi dungö silö manö nasa sitaya ba guli danö, ba fefu niha si tama moroi ba zekola salaŵa, ba ndröfi si dua ribu a dua wulu andre, la rasoi maifu wa'awakhö-wakhö dödö, börö me dozi naha wamahaö lö barani ira wolau wisuda ba naha sebua zanga asogö fa'ato niha. Andrö wa so zamalua fa'atama ba gu'ö ba wuka. Lö tebini'ö wa aröu fabö'ö moroi ba zito'ölö.

## Satua ndraono
Satua ndraono sedöna ni wisuda, hulö na afökhö sibai ba wamaigi hewisa wa'omaso dödö wa'atama ndraonora ba la fahowu'ö ira ma la wisuda ira moroi ba gambara moroi ba tivi ma ba laptop ni falua ba dalu mbanua. Ba da'a tenga ha ba ndaono si so ba Indonesia, no göi alua ba zisagörö ulidanö. Ba naha zekola sebua, ba lö hadöi lala tanöbö'ö baero wamalua wisuda ba ndraono sekolania moroi ba nomo. Ba lö mondröni ya'ira furi ba wa'omuso dödö, me lua-lua safuria ya'ia ba wamaigi iraonora no lafake toga. 

## Awö
Iraono sekola gofu hezo misa, ba ni wisuda ba ndröfi da'a omuso sibai dödöra ba simanö göi ndra awö, ba ginötö me no oi ba gu'ö iada'a, lö sa'ae fa abudödö me tola falukha ba gu'ö. No sambua lala ba ndröfi da'a me hewa'ae fefu ngawalö zalua lalau ba gu'ö ba hiza tola tefaudu börö me no so ba dalumbanua, tola falukha he aröu ba he fabö'ö naha. 

## Samalua Famaha'ö
Ba naha zamalua famaha'ö, ba ndröfi da'a fabö'ö moroi ba ndröfi sinumalö. Me ira samahaö no oya lahalö halöŵöra moroi ba nomo, ba simanö göi ba wo tamakö ndraono sekola lafalua moroi ba gu'ö, oya wa asöndru dödöra ba hiza tenga ni'odödögö me no sambua lala nitörö ba wefao ba wo alösi niha si göna tungö corona. Manötöna dödö niha fefu ba zisagörö ulidanö, hewisa na alio la fazaewe ba nono mbanua fefu dalu-dalu (*vaksin*) dungö, irege tola mangawuli simane sito'ölö fefu ngawalö halöŵö niha.   

## Umbu
Ya'ahowu

**Ya'ahowu**, ya'iada'ö fehede fangowai na falukha ba nono niha, gofu ha niha, gofu ha mega, ba gofu heza (hezo, hendre, haega) manö alua. Fanema li wangowai da'ö ba fagölö ira li fangowai, tewa'ö göi: Ya'ahowu! Na no fagema li wangowai simanö ba teboka sa'ae lala ba wamahatö tödö ma eraera ba wanguhuo'ö ma ba wamatunö ngawalö hadia ia zotuho.

## Eluaha Ya'ahowu
Ya (Li Indonesia, *subur*),  (*semoga subur*), tobali  (*diberkatilah, damailah*). Eluaha wangowai andrö ba fakhai ia ba zura Ni'amoni'ö sanandrösa ba wehede Yesu me'ifahaö niha sato. Ösi wamahaö andrö ba mame'e fa'aboto ba dödö ba i'anemai'ö göi mo'ösi ia fame'e howu-howu khö ndra nifahaö-Nia. Tola tefaigi da'e ba Matai'o faza 5 simane ba ayati 3, ”Ya'ahowu zi numana tödö, me khöra mbanua zorugo andrö”; ma zui ba ayati 4, “Ya'ahowu zebolo tödö, me ya'ira zokhö ulidanö dania (4)” btn. Andrö börö da'ö tola teŵa'ö na te'owai niha ba wehede Ya'ahowu no a'i fagölö ira na tefahowu'ö ma zui te'andrö ena'ö ifahowu'ö so'aya niha ni'owai andrö.

Tola muŵa'ö wa fangowai Ya'ahowu andrö ba abölö abakha geluahania moroi ba wangowai tanöbö'ö simane *selamat pagi* ba Li Indonesia. Lö teba'a ba lö göi iba'agö zi samösa niha khö niha bö'ö ba wamake ya'ia. Tola manö mufake ba niha gofu hadia wetaronia ba hada, ba agama, ma zui ba wamareta. Samösa iraöno, si lö sikola,  ma si lö fa'atua-tua ba tola lafake wangowai da'ö na la'owai zalaŵa, camat, bupati, fandrita, satua mbanua, btn.

## Mangalui Niha ba gotalua zato
Na ba danö wekoli so nono Niha ba asese te'oguna'ö wehede andrö sitobali lala wamareso hadia so nono Niha tanöbö'ö sahatö ba zi so ia. Na so samösa ba gotalua zato ba nalö i'ila hadia so nono Niha bö'ö ba da'ö ba tola manö ifazaumba wehede ya'ahowu ba dalumbanua simane na i'owai niha sito'ölö. Ba naso zanema fangowai andrö ma so zi tokea ma so zamaigi ya'ia töra-töra na itete fanofu hadia ya'ia ni'owai ba Li Niha ba tatu manö i'ila wa so nono Niha ba zi so ia.

Fangalui ono Niha ba gotalua zato tenga sa ha fehede Ya,ahowu. Tola manö göi mutötöi wehede li Niha tanöbö'ö. Sito'ölö nia na irongo li Niha ono Niha ba i'anemai'ö ifakhölö ia wangalui heza so niha sihede.

## Umbu
Sekola

**Sekola** no sambua lala nifa'anö sambua negara ba wamahaö ndraono khönia, i'otarai ndraono side-ide, irugi zatua. Labagi-bagi ia molo'ö ndröfi ndra nifahaö. So SD (Sekolah Dasar), so SMP (Sekolah Menengah Pertama), so SMA (Sekolah Menengah Atas)/SMK (Sekolah Menengah Kejuruan), ba so göi zekola salaŵa nifotöi Perguruan Tinggi, heza so ngawalö sekola simane Universitas, Akademi, Sekolah Tinggi btn. Baero zekola ni'a'asogö negara, so göi zekola bö'ö nifasindro niha mbanua nifotöi *sekolah swasta* (*swasta* eluahania moroi ba wa'abölö samösa).

## Faigi göi

* Universitas
* Perguruan Tinggi
* Sekolah Tinggi
* SD
* SMP
* SMA
* SMK
F-86 Sabre

**F-86 sabre,** töi sambua göfa sihombo nifake baginötö wanuwö, F-86 sabre nihaogö soi amerika, köfa sihombo da'a tehöngö hewisa wa abölö ma fa alio wehombo, köfa samauze, Sabre andre tehöngö hewisa wa'a padenia baginötö wanuwö soi korea, bawolawa köfa MiG-15 nifazökhi soi uni sovyet.

## Umbu
Ö moroi ba Danö Niha

***Ö, gö***, moroi danö niha, no simane göi mbanua tanöbö'ö si so ba si sagörö uli danö. So gö si no fondrege wa'ami irege la tandroi niha, lamane, ö da'a moroi ba danö niha. Meno sa'ae monönö wangi'ila ba he fa'atua-tua, irege ö ma zui gö sami moroi ba danö niha, no oya ta'ila ba gu'ö duria nia, ba tola möi fondröni tödö ndra niha somasi möi mamaigi tanö niha ni'omasi'ö me oya zinangea tafaigi, hewisa wa'asökhi mbadenia, ba gawu naha wanörö, ba simanö göi gö sami sitola tasöndra na möi ita ba danö niha.

## Ngawalö Gö

* *Babae, baebae*, ö, gö sami si so badanö niha, bubu ni faruka nagole ni'ide-ide'ö, (tesöndra ba *Telukdalam*);
* *Ni'unagö*, (tola nagole mbawi, ma nagole gi'a) ni be'e yaŵa ba wulaŵa ma yawa ba dete galitö, sigöna simbo;
* *Nibinögö*, nibe'e ba mbulu gae, ba la be'e ba mbo galitö wangasosoi ya'ia;
* *Ni'asioini*, nagole (tola bawi ma'ösi nidanö, i'a ), na nagole ba töi nia, ni'owuru;
* *Galame ndruria* (Li indonesia *dodol durian*) nagole mbua ndruria si no la lökha ba mbalanga;
* *Harinake*, nihaogö moroi ba nagole ma tawö mbawi si no mukhökhö ba lalöwösi ba mbulu damo;
* *Lehedalö*, lehe-lehe dalö nirino ni fokua, ni gule;
* *Gowi nifufu,* nihaogö moroi ba gowirio + gowi si no larinogö ba lafaruka maifu mbanio si no mukhao niforodugö wanutu;
* *Godogodo*, moroi ba gowi nidökhi si no la owulo-wuloi'ö ba lasala ba wanikha sami;
* *Tamböyö*, ösi nia wawayasö fakhe ni rino ba mbulu nohi;
* Ba tanöbö'önia.

## Umbu
Fagitö

**Fagitö** ya'ia da'ö sambua lala wama'ala fofo ba danö niha. Lalania, lahalö gitö zinanö ma sinumbua sotöi Itölio, lakhai ba la'edogö zole nahania, lahalö ndrege ni'oguna'ö, nönö famarukania, lahalö ma lakhai gitö zinanö ma sinumbua sotöi Na'a. No tobönö gitönia, ba larino, ba wangabölö'ö fa'afakitönia. Gitö si so ba zole no mege, la rino nano asoso sibai ia, ba la fuyu'ö misa ba likhe ma ono geu silö esolo sibai sitola manuge dania wofo khönia. Nano fefu la fuyu'ö misa ba likhe ma ba nono geu, amena la faigi hezo naha soya fofo. Simane fofo La'oro, nano inötö mowua atö mburune, ba oya sibai La'oro ba da'ö, gitö si no lahenagö, lahaogö lafasa ba ndraha mburune, böi la farege sibai, ena'ö lö mangelama wofo. Baero ba hogu mburune, fagitö tola ba naha gamondria wofo ba mbawa mbombo. Hiza böi ba likhe, lahalö lewuö latutusi ndrahania ma'ifu ba ba da'ö labe'e misa gitö, irege fofo simondri ba da'ö manuge ira, ba no ya'i fakitö.
Fama'ala tanöbö'ö baero gitö, la fasa wuka, irege fofo sohombo aekhu ia ba wukha, ba hatö fanga'i ba niha.
Desa ba Gunungsitoli

Ba Gunungsitoli so 6 kecamatan: Kecamatan Gunungsitoli, Gunungsitoli Alo'oa, Gunungsitoli Barat, Gunungsitoli Idanoi, Gunungsitoli Selatan ba Gunungsitoli Utara.

## Kecamatan Gunungsitoli

Ba Kecamatan Gunungsitoli so 29 desa: Bawödesölö, Boyo,Dahadanö Gawu-Gawu, Dahana Tabaloho, Fadoro Lasara, Hilihao, Hilimbaruzö, Hilina'a, Iraonogeba, Lasara Bahili, Lölöwönu Niko'otanö, Madula, Madolaoli, Mudik, Miga, Mo'awö, Ombölata Ulu, Onowaembo, Onozitoli Olora, Onozitoli Sifaoro'asi, Saewe, Sifalaete Tabaloho, Sifalaete Ulu, Sihare'ö II Tabaloho, Simandraölö, Sisarahiligamo, Sisarahili Sisambualahe, Sisobahili Tabaloho ba Tuhemberua Ulu.

Baero da'ö so 3 kelurahan: Kelurahan Ilir, Kelurahan Pasar Gunungsitoli awö Kelurahan Saombö.

## Kecamatan Gunungsitoli Alo'oa

Ba Kecamatan Gunungsitoli Alo'oa so 9 desa: Fadoro Hilimböwö, Fadoro Yöu, Iraono Lase, Lölölawa, Nazalöu Alo'oa, Nazalöu Lölöwua, Niko'otanö Dao, Orahili Tanöse'ö ba Tarakhaini.

## Kecamatan Gunungsitoli Barat

Ba Kecamatan Gunungsitoli Barat so 9 desa: Gada, Hilinakhe, Lölömoyo Tuhemberua, Orahili Tumöri, Ononamölö II Lot, Onozikhö, Sihare'ö Siwahili, Tumöri ba Tumöri Balöhili.

## Kecamatan Gunungsitoli Idanoi

Ba Kecamatan Gunungsitoli Idanoi so 26 desa: Awa'ai, Bawödesölö, Binaka, Dahana, Fadoro, Fowa (fao), Helefanikha, Hilihambawa, Hilimbawödesölö, Hilimböwö Idanoi, Hiliweto Idanoi, Humene, Idanötae, Lewuöguru Idanoi, Lölö'ana'a Idanoi, Ombölata, Onowaembo, Samasi, Sifalaete, Simanaere, Siwalubanua I, Siwalubanua II, Tetehösi I, Tetehösi II, Tuhegeo I ba Tuhegeo II.

## Kecamatan Gunungsitoli Selatan

Ba Kecamatan Gunungsitoli Selatan so 15 desa: Faekhu, Fodo, Hiligara, Hiligodu Ombölata, Lölömboli, Lölölakha, Lölöfaoso Tabaloho, Luahalaraga, Mazingö Tabaloho, Ombölata Seminari Ononamölö I Lot, Onozitoli Tabaloho, Sihare'ö I Tabaloho, Sisobahili II Tanöse'ö ba Tetehösi Ombölata.

## Kecamatan Gunungsitoli Utara

Ba Kecamatan Gunungsitoli Utara so 10 desa: Afia, Gawu-Gawu Bo'usö, Hambawa, Hiligodu Ulu, Hilimböwö Olora, Lasara Sowu. Lölö'ana'a Lölömoyo, Olora, Telukbelukar ba Tetehösi Afia.

## Umbu

*  ''Permendagri No.137 Tahun 2017 oleh Kementerian Dalam Negeri Indonesia'', nga'örö 20-24, mufaigi me 11/11/2020.
Fagitö (mai-mai)

**Fagitö** ya'ia da'ö, sambua mai-mai ndraono mangoguna'ö fakake gitö. Gitö ni'oguna'öra ya'ia da'ö gitö ba danga (*karet gelang*)
Silako köfa sihombo

Lamane göna **zilako göfa sihombo** na a) silö'ö-lö'önia samösa niha göna zokho (*is injured*), b) ebua tekiko göfa, ma c) taya göfa ma tebai ni-*hubungi* mato ma'ifu. La'erai alua zilako i'otarai me möi yaŵa niha ba göfa edöna möi ba nahia bö'ö irugi me möi mitou fefu niha moroi ba göfa. . Sindruhunia, fehede *silako*, tenga simane eluaha silako börö wano göna ia fangelifi, me silako ba ngawua li niha, sigöna fangelifi, hiza i meno aluo wangabu dödö silö mudöna-döna andrö, ba no tobali fangelama ba niha, me fa'atoru göfa sihombo andre, oya mbörönia, ba fanötöna niha wa te fatalu'i'ö fefu niha wa'alua simane da'a ba ziso föna.

## Angolita

### Fa'atoru Göfa Sihombo Sriwijaya Air Fohombo 182
Alua zilako da'a ba dalu nidanö Kepualaun Seribu, Indonesia me siŵa mbaŵa si sara dua ngahönö a dua wulu a sara (9 Januari 2021). Töi ma tandra göfa sihombo andrö ya'ia da'ö SJ 182, Köfa sihombo da'a edöna mofanö i'otarai bandrara Sukarno Hatta numalö ba Pontianak. Köfa sihombo da'a, lö ara sibai no mohombo, ba tebai sa'ae ni-*hubungi* ia. Atoru ba wetaro Kepulauan Seribu fetahö Pulau Lancang faoma Pulau Laki. Fa'ato niha yaŵa, so öfa wulu a tölu (43) zatua, ba da fitu (7) ndraono, da tölu (3) nono sawuyu ba so fele ndrua (12) niha zohalöŵö ma laŵa'ö ia *kru*. Köfa sihombo da'a sokhö ya'ia Sriwijaya Air. Köfania tenga side-ide, no fao ia ba gangolifa göfa sebua, köfa Boeing 737-500 kode registrasi PK-CLC.

## Fanötöna
Ba zilako sino alua Indonesia ba sambua Negara abu dödö ya'ia da'ö Negara Indonesia, ba lö aetu wanötöna fefu niha ena'ö köfa sihombo si so ba naha fohombo (*penerbangan*) tola la fa'anö ira nasa ba wangehaoga ngawalö zoguna ba wohombo zisambua köfa andrö simane sino la tatugöi ira famareta so urusi fetaro köfa sihombo. Hiza ira sangombata sino itörö fa'abudödö ba zalua andrö ba ena'ö fa'ebolo dödö moroi ba geheha ni'amoni'ö zame'e fondrara dödö khöra. Ba si manö göi khö ndra samatörö sino molau fatolosa ba wangalui niha sifao ba göfa sihombo andrö he göi fangalui boto göfa ba fakake sifao khönia misa ba wangalui hadia sibai mbörö zilako andrö.

## Umbu
Mangandrö li

**Mangandrö li**, sambua lala halöŵö ba wamakhai fatalifusöta si dombua ngambatö ba danö niha, sanga'i niha ba same'e niha. Lala halöŵö mangandrö li, ya'ia sa'ae nano aefa ba mbosi moroi tou, simane, famaigi niha, fame laeduru, fanunu manu, ba mangötö bongi. Ba gotalua ginötö da'ö fatua lö la o'ozui ba wa'owulo ba wangötö bongi, ba hiza owulo dome ma moroi ba ngambatö nono matua, ba wangosara we'amöi ba wangandrö li khö zatua nono alawe, satua hada zowatö. Ba wangandrö li, lafaehagö ha wa'abölöra ba wanga'asogö soguna ba zima'ö-ma'ökhö ba ginötö dania sino latatugöi ba wangötö bongi. Ba wa'owulo da'ö, ba la söndra nösi dödö zatua zowatö saetu ba wa hasaradödö. Mangandrö li ma fangandrö li, so goi zilö aetula ma angetula ba zi samuza fa'afalukha, owulo ba zi hauga kali, amena dania la osara'ö zöndra ba aekhula nia tesöndra nösi dödö si tola la onoro moroi ba dome.
Maliŵa'a

**Maliŵa'a** no sambua desa ba Kecamatan Idanögawo, Kabupaten Nias. Kodenia ba wamatörö Indonesia 12.04.10.2024.

## Umbu
Bobozi'öli Lölö'ana'a

**Bobozi'öli Lölö'ana'a** no sambua desa ba Kecamatan Idanögawo, Kabupaten Nias. Kodenia ba wamatörö Indonesia 12.04.10.2027. Lafotöi ia bobozi'öli börö me ba mbanua andre me föna ato ziambu samazökhi ngawalö wakake moroi ba zi'öli simane belewa, ononekhe, btn. Ba wamazökhi oi fakake andrö la'aukhugö zi'öli bakha ba gambukha ba awena labobo irugi tobali ia fakake sedöna lafazökhi.

## Umbu
Laira

**Laira** ya'ia da'ö no sambua desa ba Kecamatan Idanögawo, Kabupaten Nias. Kodenia ba wamatörö Indonesia 12.04.10.2029.

## Umbu
Sisarahili Bawölato

**Sisarahili Bawölato** no sambua desa ba Kecamatan Bawölato, Kabupaten Nias. Kodenia ba wamatörö Indonesia 12.04.11.2002.

## Umbu
Si'öfa'ewali

**Si'öfa'ewali** no töi desa ba Danö Niha:

* Si'öfa'ewali, Kecamatan Bawölato
* Si'öfa'ewali Selatan, Kecamatan Bawölato
* Si'öfa'ewali, Kecamatan Pulau-Pulau Batu

__DISAMBIG__
Sohoya

**Sohoya** ya'ia da'ö no sambua desa ba Kecamatan Bawölato, Kabupaten Nias. Da'e Kodenia ba wamatörö Indonesia 12.04.11.2011.

## Umbu
Tagaule

**Tagaule** ya'ia da'ö no sambua desa ba Kecamatan Bawölato, Kabupaten Nias. Kodenia ba wamatörö Indonesia 12.04.11.2014.

## Umbu
Si'öfabanua

**Si'öfabanua** no töi mbanua ba Danö Niha:

* Si'öfabanua, Kecamatan Bawölato, Kabupaten Nias
* Si'öfabanua, Kecamatan Mazö, Kabupaten Nias Selatan
* Si'öfabanua, Kecamatan Tuhemberua, Kabupaten Nias Utara

Föfö döi mbanua:

* Si'öfabanua Lorang, Kecamatan Pulau-Pulau Batu Utara, Kabupaten Nias Selatan

 

__DISAMBIG__
Sindröndrö

**Sindröndrö** ya'ia da' ö no sambua desa ba Kecamatan Bawölato, Kabupaten Nias. Kodenia ba wamatörö Indonesia 12.04.11.2025.

## Umbu
Simalambuo

**Simalambuo** no sambua döi(töi) geu sabe'e sauri ba danö niha. Simalambuo meföna ha eu sinumbua simane eu bö'ö, ba hiza itugu la'ila niha ba danö niha wa eu da'ö sökhi ba aro na la'oguna'ö ia tobali döla-döla ba wangahaogö omo. Simalambuo, fa'auri geunia na no ara ba ebua ba alaŵa hogu, lö arawa-rawa, oya zadölö-dölö i oroi mbörö, ba daha nia, lö aganau sibai. Meno ato niha ba moguna geu andre sitobali lambe-lambe, buatö, toga, fafa, bagolö ba tanöbö'önia sohuna ba döla-döla nomo, börö da'ö ato niha zamotuwu ,a sananö simalambuo, la'odödögö wananö ba danö ma bakabu ba wo henagö fe'aso döla-döla soguna ba wangahaogö omo.

## Fangehaogö eu simalambuo

Simalambuo, sauri ba kabu, sambua sinumbua si lö marase niha wamotuwu ya'ia me tola auri ba gotalua geu bö'ö. Na no atua mbulu zimalambuo, ba irugi inötö wangoguna'ö ya'ia simane wo bali'ö ya'ia toga soguna ba döla-döla nomo, ba la obö ia, lafalo'o,  la toto ma zui lasila molo'ö fa'amoguna. Fanoto toga, la fadölö khönia zinali ma bana si no mubayoini akho enaö molade wa'adölö nitörö bawa wato, garagazi ma seso. La su'a ha'uga wa alawa ba fa'awe'e-we'e ma bolonia molo'ö fa'amoguna. Na no maulu lasu'a, awena la toto fake fato ma lagaragazini. Na atö soguna ba wafa ma bagolö, la fili ba gotalua zimalambuo sauri sesolo ma'ifu, sitola la boboto tobali fafa. Ba da'a folobö, fake fato, latoto ba wo su'a ha wa ebolo wafa ni oguna'ö, amena la garagazini faoma garagazi tanga. Me fatua lö ofeta wangogunaö seso ba Danö Niha, fangehaogö wafa ma bagolö lafake garagazi sanau, la haogö kudo-kudo ma lafotöi kalanga garagazi, la be'e yaŵa geu sesolo si no la bana no mege, ba la börötaigö wo garagazini. Samösa tou ba samösa zangagö yaŵa, la fahökha garagazi, hulö zanari-nari irege fefu tesila tobali fafa, bagolö. Ba ginötö iada'a no so lala saoha ba niha me no so wakake fanaba, ba fogaragazini geu, ya'ia da'ö seso.
Kecamatan Gidö

**Kecamatan Gidö** ya'ia da'ö no sambua *kecamatan* ba ''Kabupaten'' Nias, Provinsi Sumatra Utara. So khönia 21 *desa.* Kodenia ba wamatörö Indonesia 12.04.06. So khönia 21 desa.

## Desa

# Akhelauwe
# Hili'otalua
# Hilisebua
# Hiliweto Gidö
# Hilizoi
# Ladea
# Ladea Orahua
# Lahemo
# Lasara Idanoi
# Lasela
# Lölö'ana'a Gidö
# Lölözasai
# Nifolo'ö Lauru
# Ölindrawa Sisarahili
# Sirete
# Sisobahili
# So'ewe
# Sömi
# Sömi Botogo'o
# Tulumbaho Salo'o
# Umbu

## Umbu



## Khai-khai baero

* Badan Pusat Statistik Kabupaten Nias
Kabupaten Nias

**Kabupaten Nias** no sambua kabupaten ba Provinsi Sumatra Utara si so ba Danö Niha. Kodenia ba wamatörö 12.04. Me 2016 lafawu'a ibu kota khönia moroi ba Gunungsitoli (1956-2016) lumalö ba Gidö, me fabali Gunungsitoli moroi ba Kabupaten Nias ba tobali ia Kota Gunungsitoli. Tuho lala wangalui niha ba Kabupaten Nias no sohalöŵö ba danö ba ba fakiri ba nasi. Molo'ö Badan Pusat Statistik me 2020 so 22.100 niha silumana ba Kabupaten Nias, eluahania 15,69% moroi ba wa'oya niha mbanua khönia. Fa'oya niha mbanuania 143.319 (2019) ba arakhagö fefu ira Ono Niha. Agamara agama Niha Keriso (98,81% me 2019). Ba kabupaten andre so göi bandara Binaka si so ba Kecamatan Gidö.

So 10 kecamatan ba 170 desa ba Kabupaten Nias:



## Fa'aboto

Irugi ndröfi 2003 ha sambua kabupaten ba zi sagörö Tanö Niha ba ngawalö hulo si fasui ya'ia da'ö Kabupaten Nias. Bahiza me 28 Juli 2003 tefasindro Kabupaten Nias Selatan, irege tobali so dombua kabupaten ba Danö Niha.

Lö ara aefa da'ö, aboto zui Kabupaten Nias. Me ndröfi 2008 aboto zui Kabupaten Nias tobali öfa: Kabupaten Nias Utara, Kabupaten Nias Barat, Kota Gunungsitoli ba si toröinia tobali Kabupaten Nias. Irege moroi sambua tobali so öfa kabupaten ba sambua kota ba Danö Niha.

## Umbu
Fatuka

**Fatuka** no tobali lala halöŵö ba nekhe-nekhe ba danga ba zangila fatukasa. Niha danö niha no oi monönö wangi'ila hewisa manö lala nitörö ba wangahaogö zi sambua omo. Hiza lö dozi tuka no möi ba zekola sebua sangodödögö ba wangi'ila lala watukasa. Itaria börö wa'atarö dödö ba no tobali fangi'ila si sökhi ba wangahaogö zi sambua botoŵa. Niha si fatuka, lamane ba gamaedola : *adudu nomo tuka, ba aro nomo nitukaini nia*. Fehede da'a lö oi atulö me mangawuli ba wa'abölö ba wanga'asogö soguna ba wakake ni tukaini. Ba ginötö ia da'a no ato zino so fangi'ila irege fefu ni baya-baya ba nomo ba danö niha, arakhagö oi niha danö niha zangahaogö. He fatukasa sangoguna'ö eu ba yamendrua sa'ae zamake kara, gawu, sime ma laŵa'ö ia omo *beton* lö sa'ae möi niha moroi siyefo ba wangahaogö ya'ia me ba danö niha no ato zi fatuka. Tedou ginötö, ba tedou göi wangi'ila ba lö toröi furi wa tedou fefu ngawalö ni baya-baya.
Inötö

**Inötö** no fa'ara moroi ba zalua sisambua irugi zalua sisambua tö. La'erai da'a faoma fakake nifotöi tandraluo, sangerai faoma faosatö detik, menit, ba jam. Sara ngaluo (sara sima'ökhö ba sibongi) lafaosa ia tobali 24 jam, te'erai i'otarai talumbongi. Me föna lö dozi niha so dandraluo. Andrö wa lafataro niha samözi eu ma si'öli sangombakha ba niha ba mbanua wa no afönu sambua jam ginötö (hulö zi mane samözi kato-kato ma torosi me föna). Moroi ba da'ö so wehede "bözi" ba wanötöi inötö, simane bözi sara, bözi lima, bözi felendrua btn. Börö  me te'erai ia moroi ba dalumbongi, andrö me felendrua kali labözi no taluluo da'ö. Na no labözi feleŵalu kali ba laŵaö ba khöda bözi önö tanö'owi ma *mohede riwi*.

Baero ginötö sero ma'ökhö ni'erai faoma tandraluo andre, so göi ginötö bö'ö sadölö ba hawa'ara so hadia ia. Simane na lamane inötö wamasi, inötö wemanga, inötö wamahaö ba zekola, btn.

So göi ginötö ni'erai faoma surambaŵa, heza la'owuloi zi'ero ma'ökhö tobali migu, ero migu tobali baŵa, ba ero baŵa tobali döfi. Aefa da'ö so ngafulu ndröfia ero te'erai fulu fakhe, lafotöi ia alahoitö, ba so zingahönö ndröfia ero te'erai ngahönö fakhe.

Lö ba Danö Niha wangerai inötö molo'ö surambaŵa andre meföna. Andrö atö so ia me tohare ndra niha Eropa.

Ba Danö Niha meföna ha la'erai ginötö molo'ö ofanöŵa mbaŵa, i'otarai desa'a lumalö ba tuli, ya'ia na oroma afönu wa'ebua mbaŵa ba mbanua siyaŵa. Me luo da'ö lö nasa khöra fangerai inötö molo'ö döfi. Ni'ilara ya'ia inötö fananö fakhe ba nowi ma ba laza irugi ginötö wamasi dania. Andrö göi wa la'oguna'ö wehede fakhe ba wangerai ndröfi simane na laŵaö, "Ha'uga fakhe nono khöu?" ma zui "Fulu fakhe ubalo-baloi'ö, ga'a."

## Faigi göi
* Inötö ba Danö Niha
* Miwo manu
* Tandraluo
* Töi mbaŵa

## Umbu
Hou

**Hou** no sambua desa ba Kecamatan Bawölato, Kabupaten Nias. Kodenia ba wamatörö Indonesia 12.04.11.2024.

## Umbu
Kawaii

**Kawaii** (Li Jepang かわいい ma 可愛い) no sambua wehede ba Jepang ni'oguna'ö ba wanötöi aoloma dödö niha ba gofu hadia manö zoroma hulö ndraono sigide-ide, aila-aila, ba sahakhö dödö niha wamaigi. Tola la'oguna'ö ia ba niha, aurifö, ma zui adu simane *boneka* ba ma zui niha ma botoŵa nidunö-dunö (li Indonesia *karakter fiksi*). Kawaii andre tebörögö moroi ba danö Jepang ba hiza no göi muzawili ia ba zi sagörö ulidanö.

## Oroita wehede

Fehede *kawaii* tehalö moroi ba wehede 顔映し (*kao hayushi*, bawa (niha) si humaga) si tola te'ali li Niha bawa soroyo-royo börö wa'aila-aila. Fehede *hayushi* faoma ia *-bayu* moroi ba wehede *mabayui* (眩い, 目映い ma 目映ゆい) so'eluaha: töra muhaga ba ha wa'asökhi irege omasi-masi niha wamaigi (*ma-* tehalö moroi ba wehede 目 so'eluaha hörö). Fehede *-hayu* tehalö moroi ba *omohayui* (面映い ma 面映ゆい) eluahania "aila-aila" (*omo-* moroi ba wehede 面, ni'oguna'ö me föna ba wamotöi "bawa, sikhala, gambara, fa'oroma, khili-khili"). Me ara manö eluahania mu'ese tobali "ide-ide" ma "muhaga" ba famoligö ya'ia tobali かわゆい *kawayui* irege tobali かわいい *kawaii* manö. Si to'ölönia lasura ia ba Hiragana かわいい, ba Kanji, 可愛い. Itaria fanura ba Kanji andrö tefo'eluaha "omasi-masi".


Berkas:Ikebukuro 2008-12-01 (3272843389).jpg|Gambara Hello Kitty moroi ba do'ölöa Kawaii
Berkas:Kettles in Japan 2009 (3851824926).jpg|Sere nidanö nifagamöi faoma motif *kawaii*
Berkas:Gyaru-moji_for_Nias_Wikipedia_illustration.png|Duma-duma wanura *Gyaru-moji*
Berkas:Rainbow Decora.jpg|Ngawalö gaba-gaba nifazökhi molo'ö *kawaii* sangoguna'ö la'a-la'a ndrumi mbanua
Berkas:Life sized cardboard cutouts of the Moe Character(Monami Gentsuki and friends).jpg|Gambara Monami Gentsuki faoma ndra awönia, gambara nifazökhi molo'ö *kawaii*


## Hikaya

To'ölöa andre tebörögö ba gafuriata ndröfia 1960. Ba ginötö andrö, labörötaigö iraono si bohou ebua wondröi hada zatua, lö la be ba dödöra ngawalö do'ölöa si no latohugö ero nga'ötö ba Jepang. Ba ndröfia 1970 labörögö ira ono alawe Jepang manura hurufo segebua sowulo-wulo ba lafaogö göi gambara sami ba hörö simane gambara dödö, mao btn. Lala wanura andre lafotöi *Gyaru-Moji*, eluahania lala wanura ndraono alawe. Sindruhunia tumbu lala wanura simane börö me ahilu khöra wolo'ö wanura Kanji.

Adu sotöi Hello Kitty tefagamöi me ndröfi 1974 si tobali adu kawaii, sadöni ba dödö niha börö mbawania side-ide ba saila-aila irege omasi-masi ita wamaigi ya'ia. Moroi ba da'ö tebörögö göi to'ölöa *kawaii* bö'ö irege tobali ia adöniŵa dödö zato he ba danö Jepang ba ba zi sagörö ulidanö irugi ma'ökhö.

## Umbu
Femanga gahe

**Femanga gahe**, ya'ia da'ö  no sambua wenaeta ma bongi mböwö ba  hada salua ba danö niha fetaro, ba zamena mamalua fongambatösa si darua niha, si no mamakhai fatalifusöta ya'ia da'ö tome ba sowatö. Hada ba danö niha andre, so zinumalö föna ba so göi zangawuli furi. Nano sa'ae awai halöŵö fa'omuso dödö ba zi darua niha si no i faböbö ira Lowalangi ni fahowu'ö namada fandrita, ba hiza, no sa'ae ha sambua ira, ba no i'ohe wo'omonia sangowalu ba ngambato zo'ono ya'ia. Na no larugi nomo, ba mahemolu nia, tohare ndra talifusö, sitenga bö'ö ni'owulo larugi nomo numönöra ira matua ma marafule, la tötöi döinia, **fame'e roti**.

## Bosi fatua lö manga gahe
Bosi da'a ba wanohugö manö fa'omasi, ba ngambatö zanga'i niha, me so gamaedola ba danö niha, ***hönö mböwö no awai, ba hönö mböwö no tosai***. Fame'e roti, tefalua fao fa'omuso dödö ba fetaro zanga'i niha so ma'ifu ni henagöra fasumangeta ba zitohare wame'e roti. Mahemolunia ba mazui ba migu da'ö, la fa'ema duria wa tohare ndra matua faoma dongania ba satua sifao khöra we'amöi ba nomo nama nono alawe, bosi da'a latötöi femanga gahe. La'ohe noro danga, bola nafo tebai olifu, ba tanöbö'önia fasumangeta si no la tatugöi ba danö niha. Femanga gahe, he ahatö ba he aröu wetaro nahania, ba hasambalö mörö ba nomo nama nono alawe, ba na larugi atö tanö owi, ba manga sito'ölö manö ba labokai ya'i noro danga ni'ohe numönöra, ba no göi lahenagö la rino gö meno faoma laturiagö fatua lö tohare ira. Mahemolu nia, amena la fahö zi öfa ahe, ma bawi sitobali tandrösa wangandröra ba lala halöŵö we manga gahe da'a, no i börögö la fasafi da'io ö nono alawera. Nano asoso, ba la börötaigö halöŵö sifao fa'omuso dödö, ba faoma la faehagö wa sumangeta, ba hiza no sa'ae tobali ngambatö sifakhai, sitenga bö'ö. Meno awai manga ba no alaŵa luo sa'ae, ba la angonaisi zatua, na no irugi inötö mangawuli ira, ba lahalö fefu zino la henagö ba la be'e khöra sitobali fasumangeta ba gangolifa samösa ono alawera. So zasoso, ba so zauri, sara mate sara auri. Bosi da'a lö zilö alua ba wongambatö ba danö niha.
## Hewisa na ba wangarato
Fa'alua wongambatösa nono niha ba danö wangarato tebai ni timba, me oi mozawili fefu we'aso nono niha ba danö rato. Hiza bosi hada, si no mo wa'a ba nono niha, tebai ni olifugö, ba mangawuli hewisa wahasara dödö zi dombua ngambatö ba wangosara'ö hewisa zisökhi lala nitörö. Böwö, ya'ia da'ö masi-masi, irege na so zanguma'ö ebua mböwö la andrö, sindruhunia, wa böwö ni andrö zoboto no fa'omasi me, oi tola lafatunö ba aetu ia ba wa hasara dödö.
Turki

**Turki** no sambua negara si so ba gotaluara danö Eropa ba Asia. Ibu kotania Ankara, heŵa'ae Istanbul kota fondrege zebua.

## Umbu
Fanörö tödö wa'atumbu Wikipedia si 20

**Fanörö tödö wa'atumbu Wikipedia 20**, ya'ira si so ba gangowuloa ngawalö li ba danö Indonesia, oi omuso dödö me la törö tödöra wa no sa'ae dua wulu fakhe ndröfi Wikipedia. Ba wanörö tödö ba ndröfinia si dua wulu (*ke-20*) fakhe fetaro ngaluo si fele lima mbaŵa si sara dua ngahönö a dua wulu a sara (15 Januari 2021), so gangowuloa zamena fao ba wa'omuso dödö khöra. Ya'ia da'ö angowuloa Li Niha si no mamoto i'otarai zosou'a me fele zara mbaŵa si sara dua ngahönö a dua wulu a sara (11 Januari 2021) *(Ibaso *'Nai'es*' ba video wanörö tödö si fahuhuo, Phoebe A, i'otarai meni si 8:29-8:42)* ni fa'emara ba Youtube, sotöi Wikimedia Foundation ba ginötö wa'alua wanörö tödö da'ö. Ya'ira samena fao ba wa'omuso dödö ba ngaluo wa'atumbu Wikipedia si 20 andre, tebai la bini'ö hewisa wa'omuso dödöra, me ngafulu, ma ngaotu ma zui ngahönö wa'oya zokhö li ba guli danö andre, ba oi dozi orudu ba Wikipedia, ha ya'ira si no mangodödögö ba niha si no mame'e inötöra, fa'abölöra, ba tatu manö fo'ölöra, ba wo dou'ö ngawalö wangi'ila li ni oguna'öra ba mbanuara. Ba gotalua zo wulo hewa'ae ha ba wuka bakha ba gu'ö, so nono niha, si no la'ira ira sohalöŵö ba Wikimedia Indonesia, si no mangodödögö ngawalö zoguna ba wodou'ö li niha, irege tola fagölö wetarora li bö'ö ba wikipedia. Ba naha tanöbö'ö, ba angowuloa Wikimedia Indonesia, owulo ba gu'ö, me fele lima mbaŵa si sara dua ngahönö a dua wulu a sara (15 Januari 2020, 19:00 inötö Indonesia ba Gaekhula-WIB), so ba zi öfa wulu (40) niha moroi ba mbanua Batak Toba, Madura, Sunda, Banjar, Aceh, Jawa, Nias, ba tanöbö'ö, faoma la fa'ema wehede ba wanörö tödö si 20 khö Wikipedia moroi ba wanguma'ö ba wehede hezo fetaro ira. Moroi ba Danö Niha, ma li niha (Bahasa Nias), no tefa'ema simanö ni fa'ema niha moroi ba mbanua bö'ö.

## Moroi ba gangowuloa Li Niha
Me no so ba gangowuloa sebua, simane Wikimedia Indonesia, hiza ero so hada'ia nifalua sifakhai ba gangolifa wehede moroi ba zisambua mbanua (Bahasa Daerah), ya'ira so halöŵö ba da'ö la fa'ema duria, irege ya'ira si so ba gangowuloa li niha, fao ira ba gangowuloa da'ö. Ba ginötö wanörö tödö Wikipedia si 20 andrö, ba moroi ba gangowuloa li niha (Bahasa Nias), so : namada : , ,, , ,

## Fanötöna
Lö hadöi si tola lafa'ema ya'ira si no erege dödö ba wanga'azökhi angowuloa li Niha (Wikipedia Nias) irege aheta ba zosou'a, baero wa'omuso dödö silö su'a-su'a me halöŵöra no mowua ba hiza tenga halöŵö zi samösa, si darua, si dafulu, ba zi ha dauga, hiza no halöŵö zato. Fanötönara ya'ira si no oföna mame'e inötöra, lamane ha wa omuso dödöma, na oi tahalö mbagiada zamösana ita, me halöŵö da'a, halöŵö zato. Ba ndröfi da'a ma döfi si dua ngahönö a dua wulu a sara (2021), manötöna ira ena'ö monönö zanura ba Wikipedia Nias, ba no idugu afönu ma monönö wa'oya ngawua zinura li niha si tola moguna dania ba zangalui ya'ia ba wuka ba gu'ö.
Molaubale

**Molaubale**, tenga **molau balö** he, hiza ba Danö Niha fehede da'e no asese terongo ba dalinga niha. Molaubale ma folaubale tefalua ia na no tölu hari no mofanö (*lakaohasi wanötöi sino mate, laŵa'ö *'no mofanö**''), owulo nösi nomo ba fefu zifatalifusö, ba wangandrö khö Zo'aya wa fefu halöŵö ba wofanö nösi nomo andrö khöra no itolo [[Lowalangi]], tefalua sifao fa'omuso dödö. Lala hada ni törö, ma bositö hada tefalua sifao ba zino la osara'ö ba wefaora ba wabanuasa. Sitenga bö'ö oi tohare ba wamalua folaubale, ero bongi owulo-owulo nasa niha i'otarai me la'ohe ba kabu Lowalangi (**lewatö*'), ba wame'e fondrara dödö ba nösi nomo si toröi moroi furi. Gofu haniha zino mofanö andrö, he iraono ma zui satua baomo, goi-goi da'a tefalua ia. Ba wolaubale, lahalö ginötö ya'ira satua, la börötaigö laföfögö, hadia manö wakake sasese i'oguna'ö sofanö andre me auri ia, ba möi lafasao khönia ba lewatö. Böi tokea gofu haniha na te'ila wakake yaŵa ba dete lewatö simane so dufo, mako nidanö, ba tanöbö'önia. Ba wamasao ya'ia lalau mangandrö ena'ö sa'ae lö möi ia yomo börö meno so ba daromali wanguma'ö wa : *tebai sa'ae fahalö ira zauri zino mate.'' Lala halöŵö da'a no tefatunö i'onarai meföna ofeta ma'ökhö, ba silötolalö'ö ha ba nifalua ia.

## Umbu
Mangoroma'ö beto

**Mangoroma'ö beto**, sambua lala hada ba Danö Niha fetaro lala goi-goi ma amakhoita hada zi lima ina ba wondrakö Moro'ö, ba gaekhula (*Nias Barat*). No sökhi sibai tesura zura andre ba wame'e turia ba zi bohou ebua ba wanohugö lala hada sino la fakhoi ira satua meföna. Nano aefa sa'ae alua wongambatösa ba wetaro hada ba mbanua ba gaekhula, hiza no sa'ae ba wenaeta fongambatösa si darua niha sino la'osara'ö si faudu ba hada, ugamo, famareta sino tefalua. Bosi-bosi hada no oi latörö, heŵa'ae aboto ba dödö nono niha wa *hönö mböwö no awai, ba hönö mböwö no tosai.* So ngambatö, ba irugi manuge khöra niha (*la adogo-dogo'ö wanötöi ya'ia lamane : *'manabina**'), ba la'osara'ö we amöi ba khöndra satua nono alawe ba wangandrö howu-howu, ni fotöira : mangoroma'ö beto. Amonita na ba dalu nidanö so niha, ba oya manö zi lötolalö'ö la falua. La henagö ginötöra, ba simanö göi ngawalö lala nitörö sitobali noro dangara we amöi ba wangoroma'ö beto.

## Hana wa mangoroma'ö beto
Högö wenaeta zura andre, hulö na fehede fanofu ia. Hana wa mangoroma'ö beto ira? Fanema li da'ö, ya'ia sa'ae meno i fahowu'ö wongambatöra So'aya ba no manuge khöra niha, ba umunöra si falemba khöra no i tolo sokhö, fa a manuge niha, tenga moroi ba ndra matua bö'ö. Hiza no fongambatö sihasara dödö zatua ba nifahowu'ö zokhö. Sitobali fangandrö saohagölö khö Zo'aya ba möi ira ba nomo zatua.

## Hadia ni ohera
Ba we amöi ba wangoroma'ö beto, simane sito'ölö ba hada Danö Niha, la'ohe löwö-löwö, ba tenga ha da'ö, lamane-mane ba Danö Niha, fasumangeta ba zitenga bö'ö, sara auri ba sara mate, eluaha nia so nidöni ba so göi zasoso sino la ehaogö ira satua ena'ö faoma si sökhi ba wamaehagö fasumangeta andrö.

## Hadia masi-masi zatua
Lö tebulö hada nono niha, wa satua lö aetu wa'omasira khö nonora ono alawe ba umönöra, nano awai mangandrö howu-howu ira, ba tola manö tefalua khöra wanefe idanö, ba hiza nano awai fefu lala halöŵö wangoroma beto nifaluara, ba manambua dangara ba ngawalö masi-masi ndra satua, hulö zimane ni fa'ema moroi yaŵa ba zura da'e, sara auri ba sara mate, baero manu zifaraewe khöra ba wangawulira.
Sisarahilima'u

**Sisarahilima'u** ya'ia da'ö no sambua desa ba Kecamatan Ma'u, Kabupaten Nias. Kodenia ba wamatörö Indonesia 12.04.28.2004.

## Umbu
Arawi

**Arawi** no aurifö sauri ba ndru'u omböilania hulö mao, ha ya'i abölö anau mbotonia. I'alui gönia ba zibongi ba simane mao i'a nagole gaurifö bö'ö, andrö wa faoma tefaböbö ira ba gaurifö nifotöi *karnivora*. Simanö göi faoma lafaenu khöra ndraono, andrö wa tefaböböi göi ira ba gaurifö nifotöi *mamalia*. Na mao no urifö ni'uri niha ba nomo, arawi no aurifö sauri ba gatua, ba oya ngawalönia. Fakhili garawi si so ba Danö Niha ba nifotöi *musang luwak* soya tesöndra ba danö Jawa, bahiza oya ngawalö garawi bö'ö si so ba Indonesia.

## Ngafu
Oya sibai ngawalö garawi, he ba Indonesia ba he ga danö segebua misa, ba gotaluania:
* *Musang air* (*Cynogale bennettii*) soya tesöndra ba Thailand, Malaysia, Sumatra, ba ba Kalimantan
* *Musang akar* (*Arctogalidia trivirgata*)
* *Musang galing* (*Paguma larvata*)
* *Musang luwak* (*Paradoxurus hermaphroditus*)
* *Musang rase* (*Viverricula malaccensis* sin. *Viverricula indica*) soya tesöndra ba Sumatra, Jawa ba ba Bali
* *Musang tenggalung* (*Viverra tangalunga*) soya tesöndra ba Malaysia ba ba Kalimantan
* *Binturung* (*Arctictis binturong*)
* *Linsang* (*Prionodon linsang*)

## Amuata
Sito'ölönia, iköröbui ba i'osimate ia arawi na so nudunia sedöna mamakao ya'ia. Awena ifaoso ia na no mofanö zamakao andrö.

Itaria lafaliaro garawi niha, bahiza silötolalö'ö asese lafaigi ia me alio göna fökhö.

## Faigi
* Nidunö-dunö sanandrösa ba garawi (Wikibuku)

## Umbu
Balödanö, Ma'u

**Balödanö** no sambua desa ba Kecamatan Ma'u, Kabupaten Nias. Kodenia ba wamatörö Indonesia 12.04.28.2001.

## Umbu
Hilibadalu, Sogae'adu

**Hilibadalu** no sambua desa ba Kecamatan Sogae'adu, Kabupaten Nias. Kodenia ba wamatörö Indonesia 12.04.35.2002.

## Umbu
La'uri

**La'uri** ya'ia fa'ö no sambua desa ba Kecamatan Sogae'adu, Kabupaten Nias. Kodenia ba wamatörö Indonesia 12.04.35.2003.

## Umbu
Baruzö

**Baruzö** no töi mbanua ba Danö Niha:
* Baruzö, Kecamatan Idanögawo, Kabupaten Nias
* Baruzö, Kecamatan Sogae'adu, Kabupaten Nias
Ehosakhozi

**Ehosakhozi** töi mbanua ba Danö Niha:
* Ehosakhozi, Kecamatan Huruna, Kabupaten Nias Selatan
* Ehosakhozi, Kecamatan Hiliserangkai, Kabupaten Nias
Awela

**Awela** no sambua desa ba Kecamatan Hiliserangkai, Kabupaten Nias. Kodenia ba wamatörö Indonesia 12.04.20.2012.

Töi awela eluahania fangalösö (Li Indonesia *amplas*). Me föna ba Danö Niha tesöndra oya ngawalö mbotoŵa ni'oguna'ö ba wangalösö fakake nihaogö moroi ba döla geu simane: bulu go'o, bulu gezero soköli, bulu mohi-mohi soköli, ba tanöbö'önia. Ba ginötö iada'a ba lö sa'e la'ogunaö gawela moroi ba mbulu go'o, bulu gezero soköli ma bulu mohi-mohi soköli, börö meno so gamawaö garate wangalösö nifotöi *amplas* nifamawa ba toko ma ba harimbale.

## Umbu
Ononamölö Talafu

**Ononamölö Talafu** ya'ia da'ö no sambua desa ba Kecamatan Botomuzöi, Kabupaten Nias. Da'e Kodenia ba wamatörö Indonesia 12.04.21.2012.

## Umbu
Tetehösi Botomuzöi

**Tetehösi Botomuzöi** ya'ia da'ö sambua *desa* ba ''Kecamatan'' Botomuzöi, Kabupaten Nias. Kodenia ba wamatörö Indonesia 12.04.21.2016.

## Umbu
Mohili

**Mohili** ya'ia da'ö no töi mbanua ba Danö Niha:
* Mohili, Kecamatan Amandraya, Kabupaten Nias Selatan
* Mohili, Kecamatan Ulugawo, Kabupaten Nias

Föfö döi mbanua:
* Mohili Berua Botomuzöi, Kecamatan Botomuzöi, Kabupaten Nias
Fökhö Mbua

**Fökhö Mbua** no fökhö salua na ibörögö awuwu halöŵö mbua ba wanafi'ö fefu zi ta'unö si so bakha ba nidanö giö fatua lö lumalö ia ba waya. Fökhö da'e tola alua ia ba zi lö arara (nifotöi *akut*) ba ma zui ba zara (nifotöi *kronis*).

Alua wökhö mbua si lö arara andrö na ambö ndro sangele ba mbua ma zui na no abobo mbua börö me no tetiti simane na alabu niha ba telobi löwi-löwi, ma na mesokho mbua.

Fökhö Mbua sarara si to'ölönia no ida'i-da'i wa'aluania ba töra tölu waŵa wa'ara. Itugu ara itugu abölö-bölö ia ba afuriatania bua andrö tekiko ma laŵa'ö no irugi mbosi si lima (li Inggris: **').

Na no irugi mbosi si lima, ba lö tola mudalu-daluni ia sa'ae. Lö lala wame'e ena'ö sökhi wohalöŵönia mangawuli simane me föna.

Ibörötaigö ia fökhö da'e na so [[Fökhö Gulo|wökhö gulo]], na töra abölö wamangele ndro, ma na abao mbua, ma zui na no mokara bakha mbua. Baero da'ö tola göi fao khönia wökhö tanöbö'ö simane fökhö tödö, fa'atöra wa'abölö wamangele ndro, fökhö döla ba fökhö fo'amböta ndro. 



Ba mböröta lö oroma sibai ba lö göi murasoi wa edöna alua wökhö [[bua|mbua]]. Awena tebörögö terasoi ia na no irugi abölö-bölö wa'awuwu halöŵö [[bua|mbua]], na no hatö 10-25% moroi ba zi to'ölönia. Oroma ia na no irugi wa'abölö-bölö simane, ya'ia na mo'amböta nidanö giö ma zui lö möi baero giö. Börö da'ö fefu zi ta'unö tetaha bakha ba mboto ba tobali ia langu. Irege tohare dandra tanöbö'ö sabölö-bölö simane fa'alele mboto ma falö fa'abölö mboto, awuwu wangera-ngera, omulö-mulö dödö ba mo'uta. Börö me tebai möi baero giö, idanö si so ba mboto tetaha bakha, irege abao gahe awö danga. Simanö göi awuwu hanu-hanu me tetaha göi idanö bakha ba mbo. 



So lima ngawalö mbosi wa'abölö-bölö wa'awuwu halöŵö mbua (li Inggris ''Glomerular filtration rate''  ma GFR):





Sasesenia ibörögö wökhö mbua andrö moroi ba wökhö gulo ba fökhö watöra abölö wamangele ndro (li Inggris ''hypertension'') ba niha satua, ba tanö'bö'ö'nia simane:

# Fa'abao mbua
# Fökhö nga'ötö
# Fa'atoba'a lala giö börö mbetua si tobali kara bakha ba mboto niha
# Börö dungö sangawuli furi ba mbua
# btn.



Sökhi na alio mu'ohe khö doto ba wamareso. Na halöŵö mbua no irugi ambö moroi ba zi 15%, lafotöi ia sa'ae no irugi wökhö mbua (faigi yaŵa) ba fao khönia oi dandra sabölö-bölö nisura si yaŵa. Na no irugi zimane eluahania tebai sa'ae mbua wanafi'ö giö, börö da'ö moguna wanasai ndro (li Indonesia ''cuci darah'' ma asese laŵa'ö ''dialysis'').

So dombua lala nitörö ba wanaha ena'ö böi itugu abölö-bölö wökhö da'e:

**Lala si sara** ba fanasa ndro. Fanasa ndro andre tola nifalua ba sambua mesin nifotöi ''hemodialysis'', ma zui nifalua bakha ba mbetu'a (lafotöi ia ''peritoneal dialysis''). **Lala si dua*' ba famalali mbua, eluahania lafalali mbua si no tekiko faoma bua moroi ba niha bö'ö sedöna mamualagö buania (moroi khö dalifusö ma zui khö niha sawena mate). Tefalua da'a faoma operasi ba gödo zofökhö (lafotöi ia *transplantasi ginjal*). Famalali mbua andre ha tola tefalua bakha ba wuröma operasi (*ruang operasi'') ba gödo zofökhö.

Lö dalu-dalu baero zi dombua lala nitörö andre.

* Fökhö Gulo
Fama'ele'ö

**Fama'ele'ö** ya'ia da'ö halöŵö nilau samösa zangi'ila nifotöi sama'ele'ö ba wanuturu hadia ia zi no alua faoma zi so föna ma si lö alua na. Oya niha ba mbanua sombali'ö ya'ia tolo-tolo ba wa'aurira, la'andrö tolo khöra sama'ele'ö ba wamareso hadia zalua. So zanguma'ö wa sama'ele'ö andre no niha samatohu danga Lowalangi ba wanutura lala ba niha.

## Halöŵö zama'ele'ö ba Danö Niha
Lahaogö wama'anö ya'ira ira sama'ele'ö ma si so fangi'ila na lalau monukha. So zamake kofia, samöbö högö, samake falika, samake baru saitö, ba tanöbö'önia. Baero da'ö göi, niha si möi mangandrö tolo khöra lasofu ua hadia manö zedöna lahenagö ba lö olifu lasofu göi hauga game'ela. Na mofökhö atö ndraono simane mofa'aukhu, möi ba zama'ele'ö zatua ba wanofu hadia dalu-dalu ba hezo tesafo nono andrö khöra. Na tefaudugö no itörö dalu deu sino iraono monönö wa'ata'u zatua wa no tesafo. Na tebai atö möi ndraono sofökhö, ama ma inania si möi ba wanofu khö zama'ele'ö, la'ohe manö mbarunia. Nano larugi khö zama'ele'ö, ba latutunö hadia gangandröŵara. Fefu zama'ele'ö oi labörötaigö faoma fangandrö. Aefa mangandrö ira, ba itutunö hadia zedöna tobali dalu-dalu ba zofökhö andrö, si to'ölönia bulu ndru'u. Baero wanuturu dalu-dalu sedöna nibadu ba ma zui nifondri, lafatunö göi hadia gamonitania, irege dalu-dalu andrö futu ia, ma mosöfu. Fama'ele'ö so zino mangodödögö sitobali fanolo ba niha, sito'ölö sifao khönia wolomö, fangomösi ba ofeta ba wangeheta sita'unö ba wangehao boto.

## Halöŵö zama'ele'ö ba mbanua sebua
Tenga ha ba Danö Niha alua fama'ele'ö. Ba mbanua segebua misa, no sambua lala nifaehagö ba niha sanoto tivi. Hulö me alua ziheu ba Danö Niha sabölö sibai me döfi 2005, ato zi no mama'ele'ö hadia zedöna alua. Hiza, so zamaduhu'ö ba so göi zi lö manga'i fökhö högönia, mangawuli khö zamösana niha. Ba oya zi no alua nifa'ele'öra ba simanö göi zi lö salua nasa. No ato niha ba mbanua misa sino tehöngö sangila hadia zedöna alua ba gangolifa ginötö, so nifaigira salua barö ndröfi, waŵa ba mazui inötö sara.

## Hadia nifalua niha
Hiza, bada'a göi tefatunö, meno sa'ae inötö si so niha iada'a, inötö sino tedou ba wamati ba hegöi ba wangi'ila gofu hada'ia, moguna so wa'aboto ba dödö ena'ö böi aekhu ba wamodombua Lowalangi, ena'ö fanötöna niha ha khö zokhö banua siyaŵa awö danö. Eluahania, labe'e fönara wamati khö Lowalangi ba ngawalö waö-waö wa'aurira, ena'ö aefa ira ba wa'onekhe halöŵö zogömi-gömi ifatewu ia hulö na moroi khö Lowalangi wangi'ila andrö. Niha iada'a no so wa'aboto ba dödö khöra ba wo fili lala ba wa'afarisayo. Na so zofökhö ba tola lafafareso'ö ua ba rumasaki ena'ö aboto ba dödöra hadia zalua ba ndroto-ndroto mboto, me sohalöŵö ba rumasaki no so wakake sanolo ba wangi'ila hadia zalua ba mboto niha. Hiza fama'ele'ö ba Danö Niha, tenga ha iada'a alua ia, no i'onarai meföna, so manö fasamösa ba zisambua banua misa.

## Umbu
Hiliduho

**Hiliduho** no sambua desa ba Kecamatan Hiliduho, Kabupaten Nias. Kodenia ba wamatörö Indonesia 12.04.05.2030.

## Umbu
Lasara Tanöse'ö

**Lasara Tanöse'ö** ya'ia da'ö no sambua desa ba Kecamatan Hiliduho, Kabupaten Nias. Da'e *Kode*nia ba wamatörö Indonesia 12.04.05.2028.

## Umbu
Simalapari

**Simalapari** ba Danö Niha ya'ia da'ö sambua döi wökhö sino la'ila niha he siso ba danö rato, ba yamendrua sa'ae si so ba Danö Niha. Simalapari andre, tandra nia, so ma'ifu wa'ahole ba mbawania, ahole mbewe, ba na abölö-bölö ba tola tebai mohede, fakaole li. Aefa da'ö wa'oya duria si no tehöngö sanandrösa ba wökhö da'a. So zanguma'ö wa no itafari ia bekhu, irege ahole mbewenia, baero da'ö so zanguma'ö wa no lasawö gamonita si no fati ba zisambua mbanua da'ö, irege lamane wanguma'ö; no ibözi ia si tenga awö, börönia simane manibo'ö idanö side-ide ma laŵa'ö ia kiö ba zitenga nahiania. Fökhö da'a no oya alua ba danö niha, ba simanö göi ba mbanua bö'ö misa. Na lahaogö la faigi wa simalapari andre, fökhö salua ba ndroto-ndroto mbawa hulö zimate dambai ma tola göi latötöi ombuyu-mbuyu(*lumpuh*), hewa'ae löfagölö sibai, hiza fa'amate dambainia ha ba gamaudu mbawania. 

## Fakaole Mbawa ma ''Bell's Palsy''
Fökhö simalapari ba Danö Niha, no asese siai göna ba niha, so da'ö aefa sibai mondri ba hele ba zi tanö'owi, ba lö ara aefa da'ö ba göna simalapari. Ba da'a so göi wökhö sotöi Bell's Palsy ya'ia da'ö alua wa'ombuyu-mbuyu ba ndroto-ndroto mbawania irege ahole mbawania. Na lafaigi moroi ba waö-waö wökhö da'a arakhagö fagölö ira zimalapari. Fökhö da'a asese ba niha si so ba dalu nidanö ma sanabina, tola göi göna ba ziso fökhö gulo (*diabetes*), ba si no so HIV. Börö tanöbö'ö tola alua ba niha si so fa'atebai ndroto-ndrotonia andrö i'narai ba dalu, irege ono andrö sabata ba mofökhö, ba ginötö ndröfinia iotarai fele lima fakhe, ofeta önö ngafulu fakhe (*15 tahun - 60 tahun*). Bells Palsy ma fökhö zihulö zimalapari andre, tola göi alua ba niha salau, si no so zesokho bakha ba döla högönia, irege fefu ndroto-ndrotonia, fao ndroto-ndroto mbawania, tebai maliŵa, ba möi lala wa'alio göna khönia zimalapari. Ofeta iada'a, no lasöndra ira amada sangila amakhoita ba lala wa'ogaöna mboto, ya'ia da'ö so nuo (*saraf*) gamaudu mbawa si no sofökhö, na tetutu da'ö ba idugu tebai mbawa andre, ba aekhu ahole, lawa'ö ba khöda no göna simalapari..

Molo'ö si no la'odödögö ira amada ba zohalöŵö ba wamareta, ba simanö göi moroi ba WHO, no lafurugö geluaha wökhö *stroke* ma sombuyu-mbuyu ba li Niha, ya'ia da'ö wa *stroke* sambua wökhö sifakhai ba lala ndro ba guto si so ba högö, tola no aboto nuonia, irege ambö ndro sinumalö ba guto..

## Umbu